CELEX ID: 32011R1277
Publication Date: 2011-12-08

Document Text:
KOMISJONI RAKENDUSMÄÄRUS (EL) nr 1277/2011,
8. detsember 2011,
millega muudetakse määruse (EÜ) nr 669/2009 (millega rakendatakse Euroopa Parlamendi ja nõukogu määrust (EÜ) nr 882/2004 seoses mitteloomse sööda ja toidu kõrgendatud rangusastmega ametliku kontrollimisega impordil) I lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 15 lõiget 5,
ning arvestades järgmist:
(1)
Komisjoni määruses (EÜ) nr 669/2009 (2) on sätestatud selle I lisas nimetatud mitteloomse sööda ja toidu (edaspidi „nimekiri”) kõrgendatud rangusastmega ametlik kontrollimine impordil määruse (EÜ) nr 882/2004 I lisas loetletud territooriumidele sisenemise kohtades.
(2)
Määruse (EÜ) nr 669/2009 artikliga 2 on ette nähtud, et nimekirja tuleb ajakohastada korrapäraselt ning vähemalt kord kvartalis, võttes arvesse vähemalt kõnealuses artiklis osutatud teabeallikaid.
(3)
Toidu- ja söödaalase kiirhoiatussüsteemi (RASFF) kaudu teatatud toiduga seotud juhtumite sagedus ja asjakohasus, kolmandates riikides läbiviidud Toidu- ja Veterinaarameti uurimiste tulemused ning liikmesriikide poolt määruse (EÜ) nr 669/2009 artikli 15 kohaselt komisjonile esitatud kvartaliaruanded mitteloomse sööda ja toidu saadetiste kohta annavad alust arvata, et nimekirja tuleks muuta.
(4)
Eelkõige tuleks nimekirjast kustutada need tooted, mis nimetatud teabeallikate kohaselt vastavad üldjoontes rahuldavalt asjaomastele liidu õigusaktidega ette nähtud ohutusnõuetele ja mille puhul puudub seega vajadus jätkata kõrgendatud rangusastmega kontrollimist.
(5)
Lisaks tuleks nimekirja muuta, et vähendada ametlike kontrollide sagedust nende toodete puhul, mille vastavus asjaomastele liidu õigusaktidega ette nähtud nõuetele on teabeallikate kohaselt üldiselt paranenud ning mille puhul puudub seega vajadus jätkata praeguse rangusastmega kontrollimist.
(6)
Seetõttu tuleks nimekirjas vastavalt muuta Argentinast, Dominikaani Vabariigist, Egiptusest ja Indiast pärit teatavat importi käsitlevaid kirjeid.
(7)
Liidu õigusaktide selguse huvides on nimekirjas vaja täpsustada ka kirjeid, mis käsitlevad Taist pärit värsket paprikat, Indiast pärit söödalisandeid ja eelsegusid, ning selgitada Dominikaani Vabariigist, Egiptusest ja Taist pärit paprika identsusega seonduvat.
(8)
Kuna esialgsed ohutusega seotud probleemid on lahendatud, tuleks nimekirja muudatusi, mis on seotud toodetele osutavate viidete kustutamisega ning kontrollide sageduse vähendamisega, kohaldada niipea kui võimalik. Seega tuleks kõnealuseid muudatusi kohaldada alates käesoleva määruse jõustumise kuupäevast.
(9)
Võttes arvesse määruse (EÜ) nr 669/2009 I lisas muutmist vajavate kirjete suurt arvu, tuleks see asendada käesoleva määruse lisaga.
(10)
Seepärast tuleks määrust (EÜ) nr 669/2009 vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 669/2009 I lisa asendatakse käesoleva määruse lisaga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. jaanuarist 2012.
Määruse (EÜ) nr 669/2009 I lisa kirjetes tehtud järgmisi muudatusi kohaldatakse alates käesoleva määruse jõustumise kuupäevast:
a)
järgmiste kirjete kustutamine:
i)
Argentinast pärit maapähklid (koorimata või kooritud), maapähklivõi ja muul viisil töödeldud või konserveeritud maapähklid (sööt ja toit);
ii)
Dominikaani Vabariigist pärit pudelkõrvits (toit);
iii)
Egiptusest pärit aedoad (toit);
b)
Indiast pärit kuivatatud vürtside (toit) identsuse ja füüsilise kontrollimise sageduse vähendamine.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. detsember 2011

EuroVoc Classification:
Level 1: 100157
100143
100155
100149
100147
100156
Level 2: 100244
100171
100257
100192
100193
100215
100194
100250
Level 3: 1277
3489
614
2524
3156
2735
1268
11
All Concepts: 1224
1442
2300
2531
2735
2771
3191
4079